Proformaægteskaber får lidt mere modstand når Statsforvaltningens nye "Enhed for prøvelse af ægteskab" flytter til Odense i næste måned. De rette lokaler er fundet og første december flytter afdelingen ind på Rugårdsvej 55A, 2. og 3. sal.

De centrale lokaler vil komme til at huse 35 medarbejdere, der skal stoppe udlændinge, som kommer til Danmark for at indgå et fup-ægteskab.

Mange udlændinge tager til udkantskommuner som Ærø, Fanø, Tønder, Langeland og Sønderborg for at blive gift. Næsten hver tredje af de 44.000 ægteskaber, der blev indgået i Danmark i 2016 var mellem to parter, hvor ingen af dem bor i Danmark. Mere end 4000 af ægteskaberne blev indgået på Ærø.

Disse ægteskaber kan bruges til at få mennesker fra tredjeverdenslande ind ad bagdøren til EU. Man har ikke tal for omfanget af proformaægteskaber, men på Ærø har man en mistanke i en-to procent af tilfældene og de er ifølge en rapport fra Rigspolitiet ofte arrangeret af internationale kriminelle netværk.

Folketinget vil sætte en stopper for den slags ægteskaber og i maj besluttede samtlige af Folketingets partier, at kontrollen, der hidtil har ligget ved kommunerne, skulle centraliseres og udbygges.

Det er denne afdeling, der fra december finder plads på de 1.277 kvadratmeter kontor i bygningen på Rugårdsvej. Men medarbejderne må vente lidt med at komme i gang med arbejdet, for afdelingen vil ikke være køreklar før begyndelsen af det nye år.